b'\n_START_ARTICLE_\nTetrapanax papyriferum\n_START_SECTION_\nOpis\n_START_PARAGRAPH_\nV naravi to drevo lahko zraste do 9 m visoko, gojeno pa le med 3 in 6 m. Veliki, dlanasto deljeni listi rastejo na 40-60\xc2\xa0cm dolgih pecljih. Posamezen list je z globokimi zarezami razdeljen na 5 do 11 ploskev, ki so na koncu deljeni v obliki \xc4\x8drke Y. V premeru imajo listi med 30 in 50\xc2\xa0cm. Cvetovi so beli, zbrani pa so v pakobulih, ki lahko v dol\xc5\xbeino dose\xc5\xbeejo tudi do 1 m. Posamezni cvetovi imajo od 4 do 5 cvetnih listov. Mladi deli stebla in mlade veje so prekrite z belimi dla\xc4\x8dicami.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nTo drevo je danes raz\xc5\xa1irjeno tudi izven meja svoje prvotne domovine, najpogosteje pa jo gojijo v tropskih delih Kitajske, kjer iz str\xc5\xbeena debel in vej pridobivajo tako imenovan ri\xc5\xbeev papir. Drevo se v naravi razmno\xc5\xbeuje s semeni, gojena drevesa pa vzgajajo iz potaknjencev.'